Virallinen lehti nro C 187 , 16/06/1998 s. 0114



KIRJALLINEN KYSYMYS E-4046/97 komissiolle esittäjä(t): Ernesto Caccavale (UPE) (14. tammikuuta 1998) Aihe: Euroopan julkisia tarjouskilpailuja koskevien säädösten rikkominen Voitettuaan tarjouskilpailun Mauritaniassa italialainen yhtiö ITAMSIDER toimitti Lomén sopimuksessa esitetyn, julkisia tarjouskilpailuja koskevan sopimusmenettelyn mukaisesti materiaalia kyseiselle, avustusta saavalle maalle. Viimemainittu kieltäytyi pyytämästä Euroopan komissiolta maksua materiaalista vedoten perusteettomiin ja todistamatta jääneisiin teknisiin ongelmiin, vaikka se oli saanut materiaalin sopimuksen mukaisesti. Todellisuudessa kieltäytyminen johtui siitä, että ITAMSIDER oli kaikessa rehellisyydessään kieltäytynyt maksamasta vaadittua lahjusta, jotta komissiolle voitaisiin toimittaa tarvittavat asiakirjat erääntyneiden maksujen vapauttamiseksi. Tämän lisäksi Euroopan komission paikallinen edustaja antoi asiasta pikaisen ja samansuuntaisen asiantuntijalausunnon, jollaisen yhteisön ensimmäisen oikeusasteen tuomioistuin Luxemburgissa myöhemmin julisti lainvastaiseksi (asia T-7/96, tuomio 25.6.1997). Tutkittuaan asiaa Euroopan unionin tuomioistuin kieltäytyi kuitenkin ottamasta huomioon nauhoitettua puhelinkeskustelua, joka selvästi vahvisti, että mauritanialaisen yhtiön edustajat olivat pyytäneet lahjusta. Kaikesta edellä esitetystä käy ilmi, että italialainen yhtiö on joutunut rikollisen toiminnan kohteeksi. Mauritaniassa siitä ei joudu syytteeseen, sillä se näyttää olevan maassa ¨yleinen käytäntö¨. Toisin sanoen, tällainen toiminta näyttää jäävän rankaisematta, mikä väistämättä estää Euroopan unionin toimielinten asianmukaisen toiminnan. Kaiken edellä mainitun perusteella tiedustelisin komissiolta seuraavaa: 1. Mihin toimenpiteisiin voidaan ryhtyä tällaisten ongelmien ratkaisemiseksi, sillä DG XX:n esittämät toimenpiteet petosten tehokkaammaksi torjumiseksi ja yhteisön taloudellisten etujen suojelemiseksi näyttävät olevan tehottomia edellä kuvatun toiminnan ollessa kyseessä? 2. Mitä mieltä komissio on tästä asiasta ja mihin toimenpiteisiin se aikoo ryhtyä varmempien takuiden tarjoamiseksi eurooppalaisille yrittäjille? Komission jäsenen João de Deus Pinheiron komission puolesta antama vastaus (23. helmikuuta 1998) Komissio ilmoittaa arvoisalle parlamentin jäsenelle, että Euroopan kehitysrahaston (EKR) rahoittamiin työsuoritus-, tavaranhankinta- ja palveluhankintasopimuksiin sovellettavat yleiset tarjouseritelmät sisältävät kyseisten sopimusten täytäntöönpanon aikana ilmenevää lahjontaa ja petoksia koskevia määräyksiä. Komissio on aina ollut valmis käsittelemään yritysten sille osoittamia valituksia EKR:n rahoittamien sopimusten täytäntöönpanon yhteydessä edellä mainittujen määräysten noudattamista koskien ja yleisemmin kaikkiin yhteisön rahoittamien sopimusten yhteydessä esiintyneisiin lahjontatapauksiin liittyen. Komissio pyytää arvoisaa parlamentin jäsentä kiinnittämään huomiota siihen, että erityistapauksessa, johon hän kirjallisessa kysymyksessään viittaa, yritys tai kyseisen valtion viranomaiset eivät ilmoittaneet komissiolle mistään erityisestä seikasta, mistä voidaan päätellä yrityksen ottaman kannan olevan perusteltu. Samaa kantaa komissio puolusti myös ensimmäisen oikeusasteen tuomioistuimessa.